Title: ข้อบัญญัติองค์การบริหารส่วนตำบลแม่เจดีย์ เรื่อง การลดหย่อนภาษีบำรุงท้องที่ พ.ศ. 2559

ข้อบัญญัติองค์การบริหารส่วนตำบลแม่เจดีย์

ข้อบัญญัติองค์การบริหารส่วนตำบลแม่เจดีย์
เรื่อง
การลดหย่อนภาษีบำรุงท้องที่
พ.ศ. ๒๕๕๙[๑]

โดยที่เป็นการสมควรตราข้อบัญญัติองค์การบริหารส่วนตำบลแม่เจดีย์
ว่าด้วยการลดหย่อนภาษีบำรุงท้องที่ในเขตองค์การบริหารส่วนตำบลแม่เจดีย์

อาศัยอำนาจตามความในตามมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยแห่งพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
องค์การบริหารส่วนตำบลแม่เจดีย์โดยความเห็นชอบของสภาองค์การบริหารส่วนตำบลแม่เจดีย์และนายอำเภอเวียงป่าเป้า
จึงตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า ข้อบัญญัติองค์การบริหารส่วนตำบลแม่เจดีย์
เรื่อง การลดหย่อนภาษีบำรุงท้องที่ พ.ศ. ๒๕๕๙

ข้อ
๒  ข้อบัญญัตินี้ให้ใช้บังคับในเขตองค์การบริหารส่วนตำบลแม่เจดีย์นับแต่วันถัดจากวันประกาศ
ณ ที่ทำการองค์การบริหารส่วนตำบลแม่เจดีย์แล้วเจ็ดวัน

ข้อ
๓  บรรดาข้อบัญญัติ กฎ ข้อบังคับ
ระเบียบหรือคำสั่งอื่นใดในส่วนที่ตราไว้เป็นข้อบัญญัตินี้
หรือซึ่งขัดหรือแย้งกับข้อบัญญัติฉบับนี้ให้ใช้ข้อบัญญัตินี้แทน

ข้อ
๔  ในข้อบัญญัตินี้
ที่ดิน หมายความว่า
พื้นที่ดินและให้หมายความรวมถึงพื้นที่ ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดา หรือนิติบุคคล ซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน

ข้อ
๕  บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในเขตจังหวัดเดียวกันและใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตนในเขตองค์การบริหารส่วนตำบลแม่เจดีย์
ให้ลดหย่อนไม่ต้องเสียภาษีบำรุงท้องที่เป็นจำนวนสามไร่การลดหย่อนตามเกณฑ์ในข้อนี้
ให้ลดหย่อนสำหรับที่ดินที่อยู่ในองค์การบริหารส่วนตำบลแม่เจดีย์

ข้อ
๖  ให้นายกองค์การบริหารส่วนตำบลแม่เจดีย์เป็นผู้รักษาการตามข้อบัญญัตินี้
และให้มีอำนาจออกระเบียบ ประกาศ หรือคำสั่ง
เพื่อปฏิบัติการให้เป็นไปตามข้อบัญญัตินี้

ประกาศ ณ วันที่ ๗
มีนาคม พ.ศ. ๒๕๕๙
ถวิล  ทานศิลา
นายกองค์การบริหารส่วนตำบลแม่เจดีย์

ชวัลพร/ปริยานุช/จัดทำ
๒๕ กรกฎาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๕๗ ง/หน้า ๑๙๓/๑๔ กรกฎาคม ๒๕๕๙